proxectonos/corpus_dominio_legal_administrativo_tmp huggingface dataset:
ORDE do 16 de xuño de 2010 pola que se incorporan dous novos procedementos ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 21/06/2010

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, un novo procedemento, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, créase o Rexistro Telemático da Xunta de Galicia e regúlase a atención ao cidadán.
DISPOÑO:
Artigo único.
1. Inclúese no anexo VII do Decreto 164/2005, do 16 de xuño, procedementos para os que está habilitado o Rexistro Telemático da Xunta de Galicia, e quedan pois, habilitados cos efectos previstos no seu artigo 5.1º, os seguintes procedementos:
PR521A.-Axudas para actuacións de difusión relacionadas co desenvolvemento da Sociedade da Información.
PR522A.-Axudas para a produción e publicación de contidos dixitais.
2. O procedemento para a tramitación electrónica estará dispoñible no enderezo:
http://www.xunta.es/presentacion-electronica-da-xunta-de-galicia
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de xuño de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
DECRETO 91/2010, do 10 de xuño, polo que se dispón a substitución dun membro do Consello Escolar de Galicia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 17/06/2010

De conformidade co disposto nos artigos 4, 5 e 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve a dita lei, no artigo 16.1º letras c) e d) do Decreto 87/1992, do 26 de marzo, polo que se aproba o regulamento de réxime interno do Consello Escolar de Galicia, por proposta do conselleiro de Educación e Ordenación Universitaria, e logo da deliberación do Consello da Xunta de Galicia, na súa reunión do dez de xuño de dous mil dez,
DISPOÑO:
Artigo 1º
Que cese José Luis Vázquez Fernández como membro do Consello Escolar de Galicia, en representación da Administración educativa.
Artigo 2º
Nomear membro do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia, en representación da Administración educativa, a Jesús Oitavén Barcala.
Artigo 3º
O mandato do novo membro será ata que se proceda á legal renovación por metades que establece o artigo 6 da Lei 3/1986, do 18 de decembro, de consellos escolares de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dez de xuño de dous mil dez.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria
DECRETO 90/2010, do 10 de xuño, polo que se nomea reitor magnífico da Universidade de Vigo o profesor doutor Salustiano Mato de la Iglesia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 17/06/2010

A Lei orgánica 6/2001, do 21 de decembro, de universidades, modificada pola Lei orgánica 4/2007, do 12 de abril, regula no seu artigo 20 a forma de elección do reitor e dispón que será nomeado polo órgano correspondente da comunidade autónoma.
Pola súa banda, os estatutos da Universidade de Vigo, aprobados polo Decreto 7/2010, do 14 de xaneiro, dispoñen, no seu artigo 57, que o reitor será elixido pola comunidade universitaria mediante elección directa e sufraxio universal libre e secreto e nomeado pola Xunta de Galicia.
En virtude do disposto no artigo 20.2º da Lei orgánica de universidades e no artigo 57 dos estatutos da Universidade de Vigo o día 9 de marzo de 2010 foron convocadas eleccións a reitor/a da Universidade de Vigo e celebradas o pasado día 20 de maio de 2010.
Recibida na Consellería de Educación e Ordenación Universitaria certificación da Universidade de Vigo en que consta que na sesión da Comisión Electoral do día 26 de maio de 2010 foi proclamado definitivamente reitor electo o profesor doutor Salustiano Mato de la Iglesia, en cumprimento do disposto legalmente, procede o oportuno nomeamento.
Na súa virtude, en uso das atribucións que me confire a Lei 1/1983, do 22 de febreiro, reguladora da Xunta e da súa Presidencia, por instancia da Universidade de Vigo, por proposta do conselleiro de Educación e Ordenación Universitaria e logo de deliberación do Consello da Xunta de Galicia na súa reunión do día dez de xuño de dous mil dez,
DISPOÑO:
Artigo único.-Nomear reitor magnífico da Universidade de Vigo o profesor doutor Salustiano Mato de la Iglesia.
Santiago de Compostela, dez de xuño de dous mil dez.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria
ORDE do 11 de xuño de 2010 pola que se amplía a autorización para a implantación das modalidades de bacharelato en centros públicos da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/06/2010

O Estatuto de autonomía de Galicia, no seu artigo 31, dispón que é competencia plena da Comunidade Autónoma galega o regulamento e administración do ensino en toda a súa extensión, niveis e graos, modalidades e especialidades, sen prexuízo do disposto no artigo 27 da Constitución e nas leis orgánicas que, conforme o punto primeiro do seu artigo 81, o desenvolvan, e das facultades que lle atribúe ao Estado o artigo 149.1.30ª da Constitución.
A Lei orgánica 2/2006, do 3 de maio, de educación, no capítulo IV do seu título I, determina a organización do bacharelato en diferentes modalidades, e o Real decreto 1467/2007, do 2 de novembro, determina os aspectos básicos do currículo do bacharelato que deberán formar parte do aprobado polas administracións educativas para este nivel educativo no seu ámbito territorial.
A Orde do 29 de maio de 2008 autoriza a implantación das modalidades de bacharelato en centros públicos da Comunidade Autónoma de Galicia.
A Orde do 6 de xullo de 2009 amplía a implantación das modalidades de bacharelato establecidas na Orde do 29 de maio de 2008.
Analizadas as necesidades educativas xurdidas en relación coa oferta de modalidades en funcionamento, resulta aconsellable ampliar esta oferta, coa finalidade de mellorar a atención ao alumnado de bacharelato.
De conformidade co exposto, esta consellería
DISPÓN:
Primeiro.-Autorizar a implantación da modalidade de bacharelato de artes, vía de artes escénicas, música e danza, nos centros públicos seguintes:
IES Manuel García Barros da Estrada (Pontevedra). Código 36002335.
IES María Soliño de Cangas (Pontevedra). Código 36000922.
Segundo.-Autorizar a implantación da modalidade de bacharelato de artes, vía de artes plásticas, deseño e imaxe, nos centros públicos seguintes:
IES Manuel García Barros da Estrada (Pontevedra). Código 36002335.
IES Ramón María Aller Ulloa de Lalín (Pontevedra). Código 36004137.
Disposicións derradeiras
Primeira.-Autorízase a Dirección Xeral de Educación, Formación Profesional e Innovación Educativa para adoptar as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de xuño de 2010.
Jesús Vázquez Abad
Conselleiro de Educación e Ordenación Universitaria
RESOLUCIÓN do 11 de xuño de 2010, da Dirección Xeral de Montes, pola que se require a mellora das solicitudes presentadas polos interesados ao abeiro da Orde do 7 de abril de 2010, pola que se establecen as bases e se convocan para o ano 2010 as axudas para a prevención e defensa contra os incendios forestais en montes veciñais en man común.
CONSELLERÍA DO MEDIO RURAL — III. OUTRAS DISPOSICIÓNS — 21/06/2010

O artigo 71 da Lei 30/1992, do 26 de novembro, establece que se a solicitude de iniciación dun expediente non reúne os requisitos que sinala o artigo anterior e os exixidos, se é o caso, pola lexislación específica aplicable, se requirirá o interesado para que, nun prazo de dez días, emende a falta ou xunte os documentos preceptivos, con indicación de que, se así non o fixer, se terá por desistido da súa petición, logo da resolución que deberá ser ditada nos termos previstos no artigo 42.
O artigo 7.1º da Orde do 7 de abril de 2010 pola que se establecen as bases e se convocan para o ano 2010 as axudas para a prevención e defensa contra os incendios forestais en montes veciñais en man común (Diario Oficial de Galicia do 12 de abril), prevé que, unha vez presentada a solicitude, se revisará a súa documentación e, no caso de que conteña defectos ou omisións, o requirimento de erros da solicitude, por tratarse dun acto integrante dun procedemento de concorrencia competitiva e, de conformidade co establecido nos artigos 59.6º b), 60 e 61 da indicada Lei 30/1992, modificada pola Lei 4/1999, farase mediante publicación no Diario Oficial de Galicia, e producirá os mesmos efectos que a notificación individualizada. Esta publicación tamén se realizará no taboleiro de anuncios e na páxina web da Consellería do Medio Rural á cal se remitirá o texto publicado no Diario Oficial de Galicia.
En consecuencia,
RESOLVO:
Requirir os solicitantes que figuran no anexo desta resolución para que nun prazo de dez días hábiles emenden a falta ou xunten os documentos que se especifican no anexo.
No caso de que non o fixeren así, teranse por desistidos da súa solicitude, logo da resolución que se dite para o efecto.
Santiago de Compostela, 11 de xuño de 2010.
Tomás Fernández-Couto Juanas
Director xeral de Montes
Ver referencia pdf "11600D008P016.PDF"
ORDE do 14 de xuño de 2010 pola que se amplía o prazo de presentación de solicitudes das axudas previstas no anexo II da Orde do 14 de maio de 2010, pola que se establecen as bases reguladoras para o acceso a formación especializada en xestión da innovación dentro da Rede de Xestores de Innovación de Galicia (Xiga) e para a concesión, en réxime de concorrencia competitiva, de subvencións ás pemes galegas para a contratación de persoal da Rede de Xestores de Innovación de Galicia (Xiga), e se procede á súa convocatoria para o ano 2010.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 21/06/2010

Mediante Orde do 14 de maio de 2010 (DOG nº 96, do 24 de maio), a Consellería de Economía e Industria establece as bases que regulan o acceso a formación especializada en xestión da innovación dentro da Rede de Xestores de Innovación de Galicia (Xiga) e para a concesión, en réxime de concorrencia competitiva, de subvencións ás pemes galegas para a contratación de persoal da Rede de Xestores de Innovación de Galicia (Xiga), e se procede á súa convocatoria para o ano 2010.
Co obxecto de lograr unha maior eficacia da xestión do procedemento de concesión das subvencións que regula o anexo II desta orde, tendo en conta a complexidade da documentación que deberán achegar as empresas e o feito de que a incorporación dos xestores de innovación nelas non se vai producir ata o vindeiro mes de outubro, parece oportuna a ampliación do prazo de presentación de solicitudes establecido no seu artigo 2.5º.
Consecuentemente con todo o anterior, en exercicio das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo único.-Amplíase, ata o día 12 de xullo de 2010, o prazo de presentación de solicitudes reguladas no anexo II da Orde do 14 de maio de 2010, pola que se establecen as bases reguladoras para o acceso a formación especializada en xestión da innovación dentro da Rede de Xestores de Innovación de Galicia (Xiga) e para a concesión, en réxime de concorrencia competitiva, de subvencións ás pemes galegas para a contratación de persoal da Rede de Xestores de Innovación de Galicia (Xiga), e se procede á súa convocatoria para o ano 2010 (DOG nº 96, do 24 de maio), e que corresponde ás subvencións a empresas para a contratación de persoal técnico especialista en xestión da innovación.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para levar a cabo as actuacións que sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 14 de xuño de 2010.
Javier Guerra Fernández
Conselleiro de Economía e Industria
RESOLUCIÓN do 10 de maio de 2010, da Secretaría Xeral da Consellería de Economía e Industria, pola que se dá publicidade aos convenios de colaboración subscritos pola Consellería de Economía e Industria no primeiro cuadrimestre.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 21/06/2010

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG nº 136, do 14 de xuño) impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
RESOLVO:
Dar publicidade á relación dos convenios subscritos pola Consellería de Economía e Industria nos meses de xaneiro, febreiro, marzo e abril do ano 2010, que se incorpora como anexo a esta resolución.
Santiago de Compostela, 10 de maio de 2010.
José Riesgo Boluda
Secretario xeral da Consellería
de Economía e Industria
Ver referencia pdf "11600D005P009.PDF"
Convenios de colaboración subscritos pola Consellería de Economía e Industria nos meses de xaneiro, febreiro, marzo e abril do ano 2010
RESOLUCIÓN do 20 de maio de 2010, da Secretaría Xeral da Igualdade, pola que se dá publicidade aos convenios de colaboración subscritos no primeiro cuadrimestre de 2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/06/2010

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración subscritos pola Secretaría Xeral da Igualdade, no primeiro cuadrimestre de 2010, os cales se relacionan no anexo a esta resolución.
Santiago de Compostela, 20 de maio de 2010.
Marta González Vázquez
Secretaria xeral da Igualdade
Ver referencia pdf "11600D002P007.PDF"
DECRETO 95/2010, do 10 de xuño, polo que se dispón o nomeamento de vogal do Consello de Administración do ente público Portos de Galicia.
CONSELLERÍA DO MAR — II. AUTORIDADES E PERSOAL — 18/06/2010

O Consello de Administración é o órgano superior colexiado do ente público Portos de Galicia; así se dispón no artigo 10 do Regulamento do ente aprobado polo Decreto 227/1995, do 20 de xullo, que determina no mesmo artigo, a composición do Consello de Administración do ente público, así como a forma de nomeamento e cesamento dos seus vogais, que son todos eles nomeados polo Consello da Xunta de Galicia por proposta do presidente do ente público Portos de Galicia, agás os representantes da Administración autonómica, que o serán a proposta dos respectivos conselleiros/as.
O Decreto 227/1995, do 20 de xullo, no artigo 10.2º, determina entre os vogais representantes do Consello de Administración un (1) representante do persoal do ente público, que formará parte do Consello de Administración, e no artigo 10.6º que este será nomeado polo Consello da Xunta de Galicia, por proposta do presidente do ente, de entre a terna proposta polo órgano ou órganos representantes do persoal.
Producida por petición propia, a vacante do vogal representante do persoal no Consello de Administración do ente público Portos de Galicia, e vista a proposta emitida polo presidente do ente público, por proposta da conselleira do Mar, e logo de deliberación do Consello da Xunta de Galicia na súa reunión do día dez de xuño de dous mil dez,
DISPOÑO:
Artigo único.
Primeiro.-O nomeamento como vogal titular do Consello de Administración do ente público Portos de Galicia, en representación do seu persoal, de Concepción Maceira Mirás.
Segundo.-O nomeamento como vogal suplente do Consello de Administración do ente público Portos de Galicia, en representación do seu persoal, de Eva Enjo Mallou.
Santiago de Compostela, dez de xuño de dous mil dez.
Alberto Núñez Feijóo
Presidente
Rosa Mª Quintana Carballo
Conselleira do Mar
DECRETO 93/2010, do 10 de xuño, polo que se dispón o cesamento de vogais do Consello de Administración do ente público Portos de Galicia.
CONSELLERÍA DO MAR — II. AUTORIDADES E PERSOAL — 18/06/2010

O Consello de Administración é o órgano superior colexiado do ente público Portos de Galicia; así se dispón no artigo 10 do regulamento do ente aprobado polo Decreto 227/1995, do 20 de xullo, que determina no mesmo artigo a composición do Consello de Administración do ente público, así como a forma de nomeamento e cesamento dos seus vogais, sendo todos eles nomeados polo Consello da Xunta de Galicia por proposta do presidente do ente público Portos de Galicia, agás os representantes da Administración autonómica, que serán por proposta dos respectivos conselleiros/as.
O Decreto 227/1995, do 20 de xullo, no artigo 10.2º, determina entre os vogais representantes do Consello de Administración un (1) representante do persoal do ente público, que formará parte do Consello de Administración.
Presentada a dimisión polo vogal representante do persoal no Consello de Administración do ente público Portos de Galicia, e vista a proposta emitida polo presidente do ente público, por proposta da conselleira do Mar, e logo de deliberación do Consello da Xunta de Galicia na súa reunión do día dez de xuño de dous mil dez,
DISPOÑO:
Artigo único.
Primeiro.-Que cese como vogal titular do Consello de Administración do ente público Portos de Galicia, en representación do seu persoal, Juan Carlos Pérez Oviedo.
Segundo.-Que cese como vogal suplente do Consello de Administración do ente público Portos de Galicia, en representación do seu persoal, Pedro Urquijo Gómez.
Agradecéndolles os servizos prestados.
Santiago de Compostela, dez de xuño de dous mil dez.
Alberto Núñez Feijóo
Presidente
Rosa Mª Quintana Carballo
Conselleira do Mar
b) NOMEAMENTOS CONSELLERÍA DE CULTURA
E TURISMO
DECRETO 94/2010, do 10 de xuño, polo que se nomea a Ramón Villares Paz presidente do Consello da Cultura Galega.
CONSELLERÍA DE CULTURA E TURISMO — II. AUTORIDADES E PERSOAL — 18/06/2010

De conformidade co disposto nos artigos 3.1º a) da Lei 8/1983, do 8 de xullo, do Consello da Cultura Galega, e 13 do seu regulamento, aprobado polo Decreto 162/2008, do 10 de xullo, por proposta do conselleiro de Cultura e Turismo, tras a elección efectuada polo Consello da Cultura Galega no pleno extraordinario do día 20 de abril de 2010, despois da súa comparecencia ante o Parlamento de Galicia, e logo da reunión do Consello da Xunta de Galicia do dez de xuño de dous mil dez,
DISPOÑO:
Nomear a Ramón Villares Paz presidente do Consello da Cultura Galega.
Santiago de Compostela, dez de xuño de dous mil dez.
Alberto Núñez Feijóo
Presidente
Roberto Varela Fariña
Conselleiro de Cultura e Turismo
RESOLUCIÓN do 25 de maio de 2010 pola que se fan públicos os convenios de colaboración previstos no artigo 4.1º c) e d) da Lei de contratos do sector público, asinados por este ente público no primeiro cuadrimestre do ano 2010.
PORTOS DE GALICIA — III. OUTRAS DISPOSICIÓNS — 18/06/2010

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase darlles publicidade aos convenios de colaboración previstos no artigo 4.1º c) e d) da Lei 30/2007, de 30 de outubro, de contratos do sector público, asinados no primeiro cuadrimestre do ano 2010 e que se relacionan no anexo a esta resolución.
Santiago de Compostela, 25 de maio de 2010.
José Manuel Álvarez-Campana Gallo
Presidente de Portos de Galicia
Ver referencia pdf "11500D017P069.PDF"
RESOLUCIÓN do 19 de maio de 2010 pola que se publican os convenios de colaboración subscritos pola Axencia Galega de Desenvolvemento Rural.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 18/06/2010

De conformidade co disposto no artigo 11 da Lei 4/2006, do 30 de xuño, de transparencia e boas prácticas na Administración pública galega, publícase a relación dos convenios de colaboración subscritos pola Axencia Galega de Desenvolvemento Rural, que figuran no anexo.
Santiago de Compostela, 19 de maio de 2010.
Antonio Crespo Iglesias
Director xeral da Axencia Galega
de Desenvolvemento Rural
Ver referencia pdf "11500D017P069.PDF"
ORDE do 8 de xuño de 2010 pola que se fai pública a ampliación do importe existente para a concesión das axudas aos investimentos en transformación e comercialización de produtos procedentes da pesca, do marisqueo e da acuicultura, cofinanciadas co Fondo Europeo da Pesca, convocadas pola Orde do 21 de xaneiro de 2010.
CONSELLERÍA DO MAR — III. OUTRAS DISPOSICIÓNS — 22/06/2010

A Orde do 21 de xaneiro de 2010 pola que se modifican as bases reguladoras para a concesión, en réxime de concorrencia competitiva, das axudas aos investimentos en transformación e comercialización de produtos procedentes da pesca, do marisqueo e da acuicultura, cofinanciadas co Fondo Europeo da Pesca (DOG nº 19, do 29 de xaneiro), establece no seu artigo 3º o importe da contía máxima das axudas que ao abeiro desta poderán ser concedidas aos seus solicitantes.
Unha vez revisados os expedientes presentados ao amparo da dita orde, comprobouse que o importe total solicitado destas axudas superaba a existencia de crédito, o que faría imposible atender a demanda da totalidade das solicitudes presentadas.
Non obstante, e como consecuencia de que con posterioridade á publicación da orde foi aprobada unha incorporación de crédito, o importe inicialmente dotado pode ser incrementado, o que permitiría facer chegar as axudas a un maior número de beneficiarios.
Tendo en conta o indicado no artigo 3º da Orde do 21 de xaneiro de 2010, o crédito inicial poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Considerando todo o dito anteriormente, cómpre ampliar o importe da contía máxima das axudas que poderán ser concedidas ao abeiro da referida Orde do 21 de xaneiro de 2010, coa finalidade de facer chegar estas ao maior número de beneficiarios posible.
Por todo o exposto, e no uso das facultades que me foron conferidas,
DISPOÑO:
Artigo único.
Primeiro.-Amplíase o importe da contía máxima das axudas que se van conceder ao abeiro da Orde do 21 de xaneiro de 2010 (DOG nº 19, do 29 de xaneiro) na forma seguinte:
a) Para o exercicio orzamentario 2010 ampliarase o importe na cantidade de 28.237.513,44 euros, con cargo á aplicación 14.02.723A.771.1 dos orzamentos xerais da Comunidade Autónoma de Galicia para o ano 2010.
b) Para expedientes de gasto que sexan executados en varias anualidades, sempre que exista crédito para a primeira anualidade e que se cumpran os requisitos do artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, para a anualidade no ano 2011 ampliarase o importe na cantidade de 2.000.000 euros. A aplicación orzamentaria correspondente será a 14.02.723A.771.1.
Segundo.-Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 8 de xuño de 2010.
Rosa Mª Quintana Carballo
Conselleira do Mar
ORDE do 16 de xuño de 2010 pola que se incrementa a dotación orzamentaria da Orde do 22 de febreiro de 2010, pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2010.
CONSELLERÍA DO MEDIO RURAL — III. OUTRAS DISPOSICIÓNS — 22/06/2010

A orde da Consellería do Medio Rural do 22 de febreiro de 2010 (DOG nº 39, do 26 de febreiro) regula o procedemento para a solicitude, tramitación e concesión, para o ano 2010, das axudas previstas dentro do réxime do pagamento único e doutros réximes de axuda directa á agricultura e gandaría, e das axudas ao desenvolvemento rural para a utilización sustentable das terras agrícolas no ano 2010.
Na súa disposición adicional primeira, parágrafo 1, precísanse as aplicacións orzamentarias e o importe económico previsto para o financiamento das ditas axudas, e no seu parágrafo 3 sinálase que as dotacións iniciais se poderán incrementar, se for procedente, tramitando o expediente de modificación de crédito oportuno.
Coa finalidade de poder amparar todas as solicitudes das axudas directas no marco da aplicación da política agrícola común en Galicia financiadas polo Fondo Europeo de Garantía Agraria e xestionadas polo Fondo Galego de Garantía Agraria, e posto que a dotación inicial resulta insuficiente, aprobouse o correspondente expediente de ampliación de crédito, polo que cómpre, mediante esta orde, incrementar a dotación orzamentaria consignada inicialmente para a concesión das mencionadas axudas.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confire a Lei 1/1983, do 22 de febreiro, reguladora da Xunta e da súa Presidencia, e no Decreto 313/2009, do 4 de xuño,
DISPOÑO:
Artigo único.
1. A dotación orzamentaria prevista para as axudas especificadas no título II da Orde do 22 de febreiro de 2010 (DOG nº 39, do 26 de febreiro), conforme a disposición adicional primeira, parágrafo 1, letra a) da dita orde, increméntase no importe de 128.900.000 euros, e con cargo á aplicación 13.90.713F.779.1, primas gandeiras, dos orzamentos da Comunidade Autónoma de Galicia para 2010.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-O incremento de crédito previsto no artigo único desta orde non afecta o prazo de presentación de solicitudes establecido na dita Orde do 22 de febreiro de 2010 (DOG nº 39, do 26 de febreiro, e nas modificacións efectuadas mediante a Orde do 27 de abril de (DOG nº 81, do 30 de abril) e a Orde do 10 de maio de 2010 (DOG nº 90, do 13 de maio).
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de xuño de 2010.
Samuel Jesús Juárez Casado
Conselleiro do Medio Rural
INSTRUCIÓN 4/2010, do 30 de abril, da Dirección Xeral de Industria, Enerxía e Minas, pola que se indica o remate do prazo para acollerse á Circular 1/2005.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 18/06/2010

Con data do 7 de febreiro de 2005 emitiuse desde a Dirección Xeral de Industria, Enerxía e Minas a Circular 1/2005, pola que se indicaba un procedemento extraordinario para a regularización dos depósitos de combustible que non tiveran a preceptiva identificación.
Pasados máis de cinco anos desde a entrada en vigor do dito procedemento, considérase que os titulares dos depósitos de combustible dispuxeron dun prazo o suficientemente amplo para acollerse ao procedemento ante as correspondentes delegacións territoriais. Entendéndose o procedemento como excepcional, considérase que é preciso pór unha data de remate á súa vixencia.
Por todo iso, dítase esta instrución.
1. Remate do prazo para acollerse á Circular 1/2005.
Os titulares dos depósitos de combustible que soliciten seguir o procedemento indicado na Circular 1/2005, pola que se aproba o procedemento de información previa á realización das probas periódicas de estanquidade en depósitos sen a preceptiva identificación, deberán presentar a solicitude e documentación correspondente ante a delegación territorial da provincia onde se localiza o depósito antes do 1 de xullo de 2011.
En todo caso os organismos de control autorizados, antes de realizar unha inspección reglamentaria, deberán efectuar a oportuna revisión documental.
Esta instrución será de aplicación desde a data da súa publicación.
Santiago de Compostela, 30 de abril de 2010.
Ángel Bernardo Tahoces
Director xeral de Industria, Enerxía e Minas
ORDE do 19 de maio de 2010 pola que se modifica a autorización do centro privado de educación especial Agarimo do concello de Arteixo (A Coruña).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/06/2010

Examinado o expediente iniciado polo centro privado de educación especial Agarimo, do concello de Arteixo, en que se solicita a ampliación de 1 unidade (psíquicos).
Segundo a Orde do 31 de xaneiro de 2005, o centro conta con autorización para 4 unidades de educación especial (psíquicos).
O expediente foi tramitado polo Departamento Territorial da Consellería de Educación e Ordenación Universitaria da Coruña, que o remite cos informes favorables correspondentes, en cumprimento do Real decreto 132/2010, do 12 de febreiro, polo que se establecen os requisitos mínimos dos centros que impartan as ensinanzas do segundo ciclo da educación infantil, da educación primaria e da educación secundaria; do Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias; da Orde do 20 de setembro de 1995 que o desenvolve, e demais normativa vixente.
Esta consellería, por proposta da Dirección Xeral de Centros e Recursos Humanos
DISPÓN:
Primeiro.-Autorizar a ampliación de 1 unidade de educación especial (psíquicos) no centro privado que se relaciona a continuación:
Denominación: centro privado Agarimo.
Código do centro: 15020431.
Domicilio: rúa Padre Villa, 30, Laxobre.
Localidade: Arteixo.
Concello: Arteixo.
Provincia: A Coruña.
Titular: Asociación Agarimo.
Composición resultante:
5 unidades de educación especial (psíquicos).
Educación de persoas adultas: ensinanzas básicas iniciais e as ensinanzas conducentes á obtención do título de graduado en educación secundaria obrigatoria.
Segundo.-Para a posta en funcionamento da unidade que se amplía o departamento territorial da Consellería de Educación e Ordenación Universitaria da Coruña, logo do informe do Servizo Territorial de Inspección Educativa, aprobará expresamente a relación de persoal que imparta docencia.
Terceiro.-O centro queda obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 19 de maio de 2010.
Jesús Vázquez Abad
Conselleiro de Educación e Ordenación Universitaria
ORDE do 17 de xuño de 2010 pola que se ditan instrucións sobre a xornada de traballo de verán do persoal da Administración da Comunidade Autónoma de Galicia.
CONSELLERÍA DE FACENDA — III. OUTRAS DISPOSICIÓNS — 18/06/2010

O Consello da Xunta de Galicia, na súa reunión do día 6 de febreiro de 1990, adoptou un acordo relativo ao réxime vixente en materia de xornada laboral e horario de traballo. Nel establecíase que a xornada de traballo de todo o persoal funcionario ao servizo da Administración da Xunta de Galicia será de trinta e sete horas e trinta minutos semanais, e que o horario de traballo deberá ser realizado por todo o persoal funcionario entre as 7.45 e as 15.15 horas.
Desde a adopción do citado acordo, aprobáronse unha serie de modificacións na lexislación vixente en materia laboral que fan necesario introducir algunhas melloras dirixidas a regular a xornada de verán, dun xeito expreso, co obxecto de facilitar a conciliación da vida persoal, familiar e laboral, do persoal ao servizo da Administración da Comunidade Autónoma de Galicia, no marco doutras medidas contidas na vixente lexislación en materia de igualdade, de tal xeito que se facilite que este período coincida co inicio e co remate do curso escolar, sen que isto supoña unha redución na súa duración.
Na súa virtude, no uso das competencias atribuídas polo artigo 14.1º do texto refundido da Lei da función pública de Galicia aprobada polo Decreto lexislativo 1/2008, do 13 de marzo,
DISPOÑO:
Primeiro.-Xornada de traballo de verán.
1. Durante o período abranguido entre o 21 de xuño e o 21 de setembro de 2010, ambos inclusive, establécese unha xornada intensiva de traballo, a razón de seis horas continuadas de traballo, que se desenvolverá entre as oito horas e trinta minutos e as catorce horas e trinta minutos, de luns a venres.
2. Esta xornada queda condicionada a que os servizos públicos queden debidamente garantidos.
3. Trátase dunha xornada que non supón diminución do horario respecto do persoal ao cal non se lle aplica a xornada de verán, nin ampliación do seu ámbito subxectivo. Non desfrutará desta xornada de verán aquel persoal ao cal non se lle aplicaba o horario de verán e o suxeito a un réxime especial de horario.
Segundo.-Oficinas de información e atención ao cidadán/á e rexistros.
Nas oficinas de rexistro e información previstas na disposición adicional segunda, puntos b) e c) do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán/á, a xornada intensiva de verán desenvolverase, durante o período abranguido entre o 21 de xuño e o 21 de setembro de 2010, ambos inclusive, de oito horas e trinta minutos a catorce horas e trinta minutos, de luns a sábado.
Santiago de Compostela, 17 de xuño de 2010.
Marta Fernández Currás
Conselleira de Facenda
ORDE do 16 de xuño de 2010 pola que se incorpora un novo procedemento ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 23/06/2010

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, un novo procedemento, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán,
DISPOÑO:
Artigo único.
1. Inclúese no anexo VII do Decreto 164/2005, do 16 de xuño, Procedementos para os que está habilitado o Rexistro Telemático da Xunta de Galicia, e queda pois, habilitado cos efectos previstos no seu artigo 5.1º, o seguinte procedemento:
PR480E.-Axudas aos concellos de Galicia para o apoio á Policía local, en réxime de concorrencia competitiva, consistentes na cesión en propiedade de vehículos especialmente preparados para o exercicio das súas funcións.
2. O procedemento para a tramitación electrónica estará dispoñible no enderezo:
http://www.xunta.es/presentacion-electronica-da-xunta-de-galicia
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de xuño de 2010.
Alfonso Rueda Valenzuela
Conselleiro de Presidencia, Administracións Públicas e Xustiza
DECRETO 43/2010, do 25 de febreiro, polo que se acepta a concesión de dominio público, a título gratuíto, feita polo Concello de Santiago de Compostela á Comunidade Autónoma de Galicia sobre un inmoble, con destino a centro de recuperación integral para mulleres que sofren violencia de xénero.
CONSELLERÍA DE FACENDA — III. OUTRAS DISPOSICIÓNS — 05/04/2010

A Xunta de Goberno local do Concello de Santiago de Compostela, en sesión ordinaria do 22 de decembro de 2009, acordou outorgar á Comunidade Autónoma de Galicia unha concesión de dominio público, a título gratuíto, sobre parte dun edificio situado na carballeira de San Lourenzo, con destino a centro de recuperación integral para mulleres que sofren violencia de xénero.
A Secretaría Xeral da Igualdade dependente da Presidencia da Xunta de Galicia emitiu informe favorable sobre a tramitación do expediente patrimonial.
A Secretaría Xeral e do Patrimonio tramitou o correspondente expediente de aceptación da concesión de dominio público, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia, e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta da conselleira de Facenda e logo da deliberación do Consello da Xunta de Galicia, na súa reunión do día vinte e cinco de febreiro de dous mil dez,
DISPOÑO:
Artigo 1º
Acéptase nos termos establecidos polo Concello de Santiago a concesión, a título gratuíto, do inmoble seguinte:
Parte do edificio de 504,42 m2 de superficie situado na carballeira de San Lourenzo, que conta con dous accesos independentes, un pola fachada sur e outro pola leste. Conta cunha cuberta de tella curva a catro augas e está composto de dúas plantas, baixa e primeira, de estrutura de formigón armado. Cada unha das plantas ten unha superficie de 252,21 m2.
O inmoble forma parte da referencia catastral 6376901NH3467E0001UK, e o soar sobre o que se asenta o edificio está inscrito no Rexistro da Propiedade número 2 de Santiago de Compostela no tomo 166, libro 92, folio 85, do predio 3.450.
Artigo 2º
O destino do inmoble será o establecemento dun centro de recuperación integral para mulleres que sofren violencia de xénero.
Artigo 3º
A Consellería de Facenda, a través da Secretaría Xeral e do Patrimonio, procederá á formalización da concesión no correspondente documento público.
Disposición derradeira
A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e cinco de febreiro de dous mil dez.
Alberto Núñez Feijóo
Presidente
Marta Fernández Currás
Conselleira de Facenda
CORRECCIÓN de erros.-Resolución do 16 de marzo de 2010, da Secretaría Xeral da Emigración, pola que se establece e se regula o programa de Escolas abertas presenciais 2010 destinadas ás comunidades galegas no exterior.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 05/04/2010

Advertido erros na resolución antes referida, publicada no Diario Oficial de Galicia nº 55, do 23 de marzo de 2010, cómpre facer as seguintes correccións:
Na páxina 3.970, no anexo I, artigo 8, 1. Formación (nivel intermedio), onde di: «En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nas letras d), e) ou f) de ser o caso, g) e h) do artigo 5.1º ...»; debe dicir: «En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nos apartados d), e) ou f) de ser o caso, g) e h) do artigo 7.1º ...».
Na páxina 3.970, no anexo I, artigo 8, 2. Especialización (nivel avanzado), onde di: «En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nas letras d), e) ou f) segundo o obradoiro solicitado, g) e h) do artigo 5.2º ...»; debe dicir: «En caso de renuncia, por causas debidamente xustificadas, da persoa proposta como titular pola entidade solicitante, procederase á valoración da persoa proposta como suplente. Neste caso a persoa proposta como suplente deberá achegar a documentación recollida nas letras d), e) ou f) segundo o obradoiro solicitado, g) e h) do artigo 7.2º ...».
RESOLUCIÓN do 10 de xuño de 2010 pola que se fai pública a ampliación do límite de crédito dispoñible para varios programas de axuda ao abeiro da base reguladora dos incentivos a proxectos de investimento empresarial (procedementos IG100 e IG101).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 23/06/2010

O Consello de Dirección do Instituto Galego de Promoción Económica (Igape), na súa xuntanza do día 8 de febreiro de 2008, acordou por unanimidade dos membros asistentes a aprobación da base reguladora dos incentivos a proxectos de investimento empresarial.
Mediante Resolución do 12 de marzo de 2008 procedeuse á publicación da dita base, á convocatoria de varios programas de axuda e á publicación dos créditos asignados a cada un deles (DOG nº 55, do 18 de marzo).
Mediante Resolución do 5 de febreiro de 2009 (DOG nº 31, do 13 de febreiro) modificáronse as bases para adaptalas ao Regulamento (CE) 800/2008, do 6 de agosto, xeral de exención por categorías, e estableceuse no seu punto sexto que, á vista do volume das solicitudes presentadas para cada liña, o director xeral do Igape poderá redistribuír os créditos aprobados, amplialos, así como modificar as partidas orzamentarias mediante resolución publicada para o efecto.
Tendo en conta o volume de solicitudes recibidas e tratando de dar resposta á ampla demanda de axuda, semella oportuno incrementar o importe aprobado para os seguintes programas:
-Proxectos de investimento empresarial superior a 500.000  (procedemento IG100).
-Proxectos de servizos avanzados intensivos en emprego (procedemento IG101).
Na súa virtude, e de conformidade coas facultades que teño conferidas,
RESOLVO:
Único.-Amplíase en 6.000.000  o crédito para o exercicio 2010 e en 6.000.000  para o exercicio 2011 para os proxectos de investimento empresarial superior a 500.000  (procedemento IG100) e de servizos avanzados intensivos en emprego (procedemento IG101), con cargo á partida orzamentaria E2/10/02-656700, resultando o crédito dispoñible de 26.000.000  para o exercicio 2010 e 6.000.000  para o exercicio 2011.
Santiago de Compostela, 10 de xuño de 2010.
Joaquín Varela de Limia de Cominges
Director xeral do Instituto Galego de Promoción Económica
RESOLUCIÓN do 17 de xuño de 2010 pola que se dá publicidade ao acordo do Consello de Dirección do Instituto Galego de Promoción Económica (Igape) que modifica as bases reguladoras das axudas do Igape para a contratación de xestores de exportación.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 24/06/2010

Mediante Resolución do 7 de setembro de 2009 fixéronse públicas as bases reguladoras das axudas do Igape para a contratación de xestores de exportación (DOG nº 182, do 16 de setembro), aprobadas polo Consello de Dirección do Instituto do 2 de xuño de 2009.
No artigo 16 das ditas bases establécese a seguinte dotación orzamentaria:
-75.000  con cargo á partida 01.04-E3/10/01-651700 dos orzamentos do Igape, para o exercicio 2009.
-25.000  con cargo á partida 01.04-E3/10/01-651800 dos orzamentos do Igape, para o exercicio 2009.
-600.000  con cargo á partida 01.04-E3/10/01-651700 dos orzamentos do Igape, para o exercicio 2010.
-200.000  con cargo á partida 01.04-E3/10/01-651800 dos orzamentos do Igape, para o exercicio 2010.
-75.000  con cargo á partida 01.04-E3/10/01-651700 dos orzamentos do Igape, para o exercicio 2011.
-25.000  con cargo á partida 01.04-E3/10/01-651800 dos orzamentos do Igape, para o exercicio 2011.
Tendo en conta que todas as solicitudes recibidas a partir de maio de 2010 se liquidarán á fin dos seis ou doce meses de contrato, é dicir, en 2011 e que, a día de hoxe, non existe orzamento suficiente no exercicio 2011 para anotar os expedientes que se presenten ata o fin da convocatoria, particularmente na conta 700, o Consello de Dirección do Igape acordou, na súa xuntanza do 1 de xuño de 2010, modificar a periodificación do orzamento traspasando o non executado actualmente no orzamento do exercicio 2010 á anualidade de 2011.
Polo que antecede, e de acordo coas facultades que teño conferidas
RESOLVO:
Único.-Publicar o acordo do Consello de Dirección do Igape do 1 de xuño de 2010 polo que se modifica a periodificación do orzamento das bases reguladoras das axudas do Igape para a contratación de xestores de exportación (DOG nº 182, do 16 de setembro de 2009), traspasando o non executado actualmente no orzamento 2010 (731.013,21 ) á anualidade 2011 nas mesmas partidas e coas mesmas proporcións de orixe de fondos que están actualmente, quedando o orzamento para os exercicios 2010 e 2011 distribuído do seguinte xeito:
-161.861,79  con cargo á partida 01.04-E3/10/01- 651700 dos orzamentos do Igape, para o exercicio 2010.
-7.125,00  con cargo á partida 01.04-E3/10/01-651800 dos orzamentos do Igape, para o exercicio 2010.
-588.138,21  con cargo á partida 01.04-E3/10/01- 651700 dos orzamentos do Igape, para o exercicio 2011.
-242.875,00  con cargo á partida 01.04-E3/10/01- 651800 dos orzamentos do Igape, para o exercicio 2011.
Santiago de Compostela, 17 de xuño de 2010.
Joaquín Varela de Limia de Cominges
Director xeral do Instituto Galego de Promoción Económica
RESOLUCIÓN do 27 de maio de 2010 pola que se lles dá publicidade ás axudas concedidas ao abeiro da Orde do 5 de decembro de 2008 pola que se modifican as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira e se establece a súa convocatoria (Diario Oficial de Galicia número 240, do 11 de decembro de 2008).
CONSELLERÍA DO MAR — III. OUTRAS DISPOSICIÓNS — 24/06/2010

De conformidade co disposto no artigo 18 da Lei 38/2003, do 17 de novembro, xeral de subvencións, no artigo 15 da Lei 9/2007, do 13 de xuño, de subvencións de Galicia, e no artigo 26 da Orde do 5 de decembro de 2008 pola que se modifican as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira, e se establece a súa convocatoria, procédese á publicación das axudas concedidas ao abeiro da citada orde.
Santiago de Compostela, 27 de maio de 2010.
Rosa Quintana Carballo
Conselleira do Mar
Ver referencia pdf "11900D009P058.PDF"